РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/445-21

28. октобар 2021. године

Б е о г р а д

ЗАПИСНИК

СА 44. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 28. ОКТОБРА 2021. ГОДИНЕ

 Седница је почела у 15,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Верољуб Матић, Бранимир Спасић, Дарко Лакетић, Лука Кебара, Ивана Николић, Небојша Бакарец, Сандра Божић и Бранимир Јовановић.

Седници су присуствовали заменици чланова Одбора: Нина Павићевић, заменик Угљеше Марковића, члана Одбора и Жељко Томић, заменик Марине Рагуш, члана Одбора.

Седници нису присуствовали чланови Одбора: Драгана Баришић, Мирослав Кондић, Ђорђе Милићевић, Угљеша Марковић, Марина Рагуш, Мира Петровић и Шаип Камбери.

Седници је присуствовао заменик генералног секретара Народне скупштине, Бранко Маринковић.

 На предлог председника, Одбор је једногласно утврдио следећи:

Д н е в н и р е д:

1. Разматрање Одлуке Републичке изборне комисије о додели мандата народног посланика ради попуне упражњеног посланичког места у Народној скупштини (02 Број 013-1878/21 од 28. октобра 2021. године);

2. Утврђивање предлога Скупштинског буџета за 2022. годину који је припремио генерални секретар Народне скупштине (03 Број: 400-1869/21-2 од 27. октобра 2021. године);

 3. Разматрање Извештаја о коришћењу и располагању средствима за рад Народне скупштине у периоду јануар - септембар 2021. године (03 Број: 400-1398/21-1 од 25. октобра 2021. године).

 **Прва тачка дневног реда:** Разматрање Одлуке Републичке изборне комисије о додели мандата народног посланика ради попуне упражњеног посланичког места у Народној скупштини.

 Председник Одбора је констатовао да су присутни примили Одлуку Републичке изборне комисије о додели мандата народном посланику Момчилу Вуксановићу.

Председник Одбора је предложио да Одбор Народној скупштини поднесе Извештај са предлогом да Народна скупштина констатује потврђивање мандата новоизабраном народном посланику Момчилу Вуксановићу.

Председник Одбора је, такође, предожио да у Извештају буде одређен председник Одбора за известиоца на седници Народне скупштине.

Дискусије није било.

Одбор је на предлог председника, једногласно усвојио и Народној скупштини упутио следећи

И З В Е Ш Т А Ј

 Одбор је констатовао да је престанком мандата народном посланику Ђуру Перићу, изабраном са Изборне листе АЛЕКСАНДАР ВУЋИЋ – ЗА НАШУ ДЕЦУ, остало упражњено посланичко место у Народној скупштини, у складу са одредбом члана 88. Закона о избору народних посланика.

 Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и Уверење о избору народног посланика Момчила Вуксановића, изабраног са Изборне листе АЛЕКСАНДАР ВУЋИЋ – ЗА НАШУ ДЕЦУ и утврдио да су подаци о избору народног посланика истоветни са подацима из Одлуке Републичке изборне комисије, чиме су се стекли услови за потврђивање мандата именованом народном посланику.

 Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Момчилу Вуксановићу.

 За известиоца Одбора на седници Народне скупштине одређен је др Александар Мартиновић, председник Одбора.

 **Друга тачка дневног реда:** Утврђивање предлога Скупштинског буџета за 2022. годину који је припремио генерални секретар Народне скупштине.

 Председник Одбора је упознао чланове Одбора да је генерални секретар Народне скупштине припремио предлог скупштинског буџета за 2022. годину као и да је предлог скупштинског буџета утврђен у износу од 4 милијарде 297 милиона 325 хиљада динара.

 Заменик генералног секретара Народне скупштине, Бранко Маринковић је изнео да је наведени износ предвиђен у складу са упутством Министарства финансија. Заменик генералног секретара је указао да предлог скупштинског буџета садржи пет програма од којих су три редовна и то: народни посланици, редован рад Републичке изборне комисије и стручне Службе и текуће одржавање. Подсетио је да су у 2022. години планиране и две редовне изборне активности, избори за председника Републике Србије и редовни избори за чланове Националних света националних мањина, тако да, како је навео, наведене изборне активности су обухваћене кроз два програма. Апострофирао је да је Министарство финансија у свом допису предвидело повећање плата народних посланика и запослених у Служби Народне скупштине у износу од седам процената. У Нацрту закона које је доставило Министарство финансија повећана су предложена средства за плате народних посланика по поменутом повећању али је изостављен део који се тиче посланичког паушала, те је генерални секретар упутио захтев за додатна средства на позицији паушала који износи 40 % посланичке плате и расте сразмерно посланичкој плати, навео је заменик генералног секретара.

 На предлог председника, Одбор је једногласно утврдио Предлог Скупштинског буџета за 2022. годину, у износу од 4 милијарде 297 милиона 325 хиљада динара.

 **Трећа тачка дневног реда:** Разматрање Извештаја о коришћењу и располагању средствима за рад Народне скупштине у периоду јануар - септембар 2021. године.

 Заменик генералног секретара, Бранко Маринковић је представио Извештај о коришћењу и располагању средствима за рад Народне скупштине у периоду јануар – септембар 2021. године, наводећи да трећи квартал за текућу годину обухвата период до 30. септембра и да је укупно извршење буџета Народне скупштине 61,43% или укупно 1 милијарда 405 и по милиона динара. Заменик генералног секретара је истакао да извршење Буџета тече у складу са финансијским планом Народне скупштине и позитивним прописима, а остатак неутрошених средстава до краја текуће године трошиће се у складу са потребама Народне скупштине како би се обезбедио несметан рад, како народних посланика, тако и Службе Народне скупштине.

 На предлог председника, Одбор је већином гласова прихватио Извештај о коришћењу и располагању средствима за рад Народне скупштинр у периоду јануар – септембар 2021. године.

 Седница је завршена у 15,10 часова.

\* \* \*

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић